
ศึกษาประสิทธิภาพของสารสกัดหยาบจากกิ่งและใบสะเดาเพื่อยับยั้งเชื้อรา Rhizopus spp.

บทคัดย่อ
              การเน่าเสียของผลไม้หลังการเก็บเกี่ยวที่เกิดจากเชื้อราไรโซปัส (Rhizopus spp.) เป็นปัญหาสำคัญที่ส่งผลกระทบต่อคุณภาพของผลผลิตและก่อให้เกิดความสูญเสียทางเศรษฐกิจเนื่องจากเชื้อรา Zygomycetes สามารถเจริญเติบโตได้อย่างรวดเร็วและสร้างสปอร์จำนวนมาก ปัจจุบันการควบคุมเชื้อราดังกล่าวยังคงอาศัยสารเคมีสังเคราะห์ซึ่งอาจส่งผลกระทบต่อผู้บริโภคและสิ่งแวดล้อมคณะผู้จัดทำจึงมุ่งศึกษาประสิทธิภาพของสารสกัดหยาบจากใบและกิ่งของสะเดา (Azadirachta indica) ซึ่งเป็นแหล่งของสารประกอบฟีนอลิกที่มีฤทธิ์ทางชีวภาพในการยับยั้งเชื้อรา เตรียมสารสกัดโดยการสกัดด้วยเอทานอลร้อยละ 90 จากนั้นระเหยตัวทำละลายด้วยเครื่องระเหยสุญญากาศ (Rotary Vacuum Evaporator) และตรวจวิเคราะห์หมู่ฟังก์ชันทางเคมีของสารสกัดด้วยเทคนิค Fourier Transform Infrared Spectroscopy (FTIR) พร้อมทั้งวิเคราะห์ปริมาณแทนนิน ซึ่งเป็นหนึ่งในสารสำคัญในสะเดาด้วยเทคนิคUV–Vis Spectrophotometry จากนั้นนำสารสกัดไปทดสอบฤทธิ์ต้านเชื้อรา Rhizopus spp. ด้วยวิธี Agar well diffusion บนอาหารเลี้ยงเชื้อ Potato Dextrose Agar (PDA) โดยศึกษาที่ความเข้มข้น 25%, 50% และ 75% และ ประเมินประสิทธิภาพจากขนาดเส้นผ่านศูนย์กลางของบริเวณยับยั้งการเจริญของเชื้อรา ผลการทดสอบการยับยั้งเชื้อรา จากสารสกัดใบ 8.04 ± 1.46 9.62 ± 0.84 และ 10.48 ± 0.96 และ จากสารสกัดกิ่ง 8.78 ± 1.11 9.69 ± 0.89 และ 10.13 ± 0.72 ตามลำดับ การศึกษานี้มีเป้าหมายเพื่อเปรียบเทียบประสิทธิภาพของสารสกัดหยาบจากใบและกิ่งสะเดาในการยับยั้งเชื้อรา Rhizopus spp. และ ยังเป็นข้อมูลพื้นฐานสำหรับการพัฒนาสารชีวภัณฑ์จากธรรมชาติอีกด้วย
คำสำคัญ : สารสกัดสะเดา เชื้อราRhizopus spp. การเน่าเสียหลังการเก็บเกี่ยว

